REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/406-21

13. oktobar 2021. godine

B e o g r a d

ZAPISNIK

25. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU,ODRŽANE 8. OKTOBRA 2021. GODINE

Sednica je počela u 9 časova i 7 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Aleksandra Tomić, Dragomir Karić, Nenad Krstić, Vesna Stambolić, Snežana R. Petrović, Nataša Ljubišić, Zoran Tomić, Ivana Popović, Ana Beloica, Vojislav Vujić, Ilija Životić i Jasmina Karanac.

Sednici su prisustvovali zamenici odsutnih članova Odbora: Adrijana Pupovac (zamenik člana Odbora Olivere Nedeljković) i Dijana Radović (zamenik člana Odbora Snežane Paunović).

Sednici nisu prisustvovali članovi Odbora: Tihomir Petković i Uglješa Marković, niti njihovi zamenici.

Sednici su, na poziv predsednika, prisustvovali: Zoran Lakićević, državni sekretar u Ministarstvu rudarstva i energetike, Zoran Dimitrijević, državni sekretar u Ministarstvu privrede, Dejan Stojanović, predsednik Udruženja Toplane Srbije; ispred Agencije za energetiku Republike Srbije sednici su prisustvovali: Dejan Popović, predsednik Saveta AERS, Negica Rajakov, Goran Petković i Aca Marković, članovi Saveta AERS; iz Privredne komore Srbije sednici su prisustvovali: Kristina Đurić, direktor Sektora za pružanje podrške u zastupanju i zaštiti interesa članova, Dragana Macura, rukovodilac Centra za pravne i ekonomske inicijative i politike i Bojana Todorović, samostalni savetnik u Centru za pravne i ekonomske inicijative i politike; iz JP Elektroprivreda Srbije: Dragan Vlaisavljević, izvršni direktor za poslove trgovine električnom energijom, Radovan Stanić, direktor Direkcije za javno snabdevanje EPS Snabdevanje i Jelena Blagojević, portparol EPS.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Informacija o cenama i snabdevenosti tržišta energenata u Republici Srbiji;
2. Konstatovanje isteka mandata člana Saveta Komisije za zaštitu konkurencije.

Prva tačka dnevnog reda **-Razmatranje Informacija o cenama i snabdevenosti tržišta energenata u Republici Srbiji**

U uvodnim napomenama, Zoran Lakićević, državni sekretar u Ministarstvu rudarstva i energetike, izneo je da je, kada je reč o stanju cena i snabdevanje gasom, duga zima prošle godine doprinela da su ispražnjena skladišta podzemnog gasa u celoj Evropi, izgradnja gasovoda „Severni tok“ kasni iz različitih razloga, i došlo je do porasta troškova tranzita gasa preko Ukrajine. Rusija je imala probleme vezane za intervencije na instalacijama zbog požara, a Kina je zbog visoke stope rasta počela više da kupuje sve energente, i gas i naftu. Sve zajedno je dovelo do poremećaja na tržištu i do naglog skoka cene gasa na oko 1 900 dolara za 1000 m3, da bi ovih dana cena pala na 1 200 dolara. Na osnovu finansijskih pokazatelja na tržištu gasa, očekuje se stabilizacija cena, posebno na kraju sezone. Kada je reč o rezervama gasa u Srbiji, očekuje se da će skladište gasa Banatski dvor biti u punom kapacitetu od 220 miliona plus 50 miliona m3 gasa do 15. oktobra. Srbija dnevno dobija oko 6 miliona m3 gasa iz Bugarske. Ukoliko bude neophodno više, gas će se povlačiti iz skladišta i do 15 miliona m3 dnevno. To bi zadovoljilo potrebe u grejnoj sezoni, na osnovu projekcije potreba toplana u Srbiji za svim energenatima, uključujući i gas. Cena gasa koju Srbija plaća daleko je ispod sadašnje tržišne cene. Radiće se na produženju Ugovora koji je na snazi do kraja 2021. godine, uz mogućnost da se zadrži, koliko je moguće, naftna formula u formiranju cene gasa. Kada je reč o električnoj energiji, cena na tržištu osciluje, danas je 240 €/MWh, juče je bila 327 €/MWh, prekjuče 182 €/MWh. Cena struje prema domaćinstvima je stabilna i fiksna, prema privredi je nešto drugačija. Prema privredi je cena do avgusta bila relativno stabilna. Ugovori sa privrednim subjektima se sada zaključuju po tržišnoj ceni, koja je danas oko 270 €/MWh. Potreba za uvozom električne energije za sada je vrlo mala. Ukoliko se završi rekonstrukcija Termoelektrane TENT B, do kraja godine ne bi bilo potrebe za uvozom električne energije. Srpska berza je SEEPEX, a akcionari berze su EMS i EPEKS SPOT. Kada je reč o nafti i naftnim derivatima, Srbija ima obavezne rezerve za 30 do 40 dana unapred, i operativne rezerve za 4 dana. Nafte ima u rezervi dovoljno za 2 meseca rezervi. Nedavno je ugovorena nabavka 26 000 t sirove nafte, ugovor će biti potpisan sledeće nedelje, a isporuka je krajem meseca. U toku je konkurs za nabavku 12 000 t mazuta, što se očekuje do kraja godine. Krajem godine obavezne rezerve će biti oko 200 000 t. Pored toga, radi se na javno privatnom partnerstvu da bi se obezbedio dodatni skladištni prostor od oko 205 000 t. Trenutna cena daljinskog grejanja određena kada je tržišna vrednost bila u rasponu 430 do 470 dolara za hiljadu m3.

Dejan Popović, predsednik Saveta Agencije za energetiku Republike Srbije, izneo je da Agencija reguliše cene garantovanog snabdevanja električnom energijom, cene garantovanog snabdevanja gasom i cene pristupa svim energetskim mrežama. Zadatak Agencije je da permanentno prati tržište. Izneo je mišljenje da se enormno uvećanje cene gasa u Evropskoj uniji neće odraziti na Srbiju, bar do isteka ugovora sa Gaspromom. Srbija svake godine zaključuje novi ugovor i povećanje cene gasa na berzama ne utiče na cenu gasa u Srbiji. Zahvaljujući izgradnji gasovoda Turski tok, obezbeđena je dugoročna stabilnost snabdevanja gasom. Srbija narednih trideset godina neće imati problema sa nedostatkom gasa. Kada je reč o električnoj energiji, situacija je drugačija. Srbija ima svoju berzu. Cena električne energije je liberalizovana i na visokom i na srednjem naponu, osim kod domaćinstava, koja električnu energiju plaćaju po regulisanim cenama. Veliki skok cena u toku ove godine je posledica pandemije Korona virusa. Od jula 2021. godine cena je počela naglo da se povećava. Zaključno sa septembrom cena električne energije na evropskom tržištu je bila oko 110,10 €/MWh, a prosečna cena za celu 2020. godinu je bila je 51,82 €/MWh. Kada je reč o politici energetske bezbednosti, politika nije u nadležnosti AERS, već Vlade Republike Srbije i resornog Ministarstva. Snabdevenost električnom energijom je zadovoljavajuća i poremećaja sa snabdevanjem neće biti, naročito jer JP EPS snabdeva preko 98% potrošača u Srbiji. EPS nema probleme u proizvodnji i ove godine će izvršiti svoj zadatak. Čuvanje energetske bezbednosti u Srbiji veoma značajno, kao i da se sačuva EPS.

Kristina Đurić, direktor Sektora za pružanje podrške u zastupanju i zaštiti interesa članova, upoznala je Odbor o podacima kojima raspolaže Privredna Komora Srbije, koje dobija od svojih članova. Istakla je da nagli skok cena pojedinih energenata veoma utiče na poslovanje. Makroekonomska situacija u Srbiji se ocenjuje kao stabilna, što predstavlja osnovu za ostvarivanje visoke stope rasta BDP-a od oko 6,5% u 2021. godini. Vanredna situacija zbog pandemije u svetu, neravnoteža ponude i tražnje, rast cena energenata i transportnih troškova, kao i stvaranje zaliha uticali su na rast cena poljoprivrednih i prehrambenih proizvoda za 30%. Globalni rast cena, odrazio se i na rast cena sirovina i gotovih proizvoda u Srbiji. Ipak, ove godine je obezbeđena sirovinska baza za prehrambenu industriju. Kada je reč o snabdevanju energentima, u skladu sa Zakonom o energetici, svi kupci električne energije, osim domaćinstava i malih kupaca, imaju obavezu da električnu energiju nabavljaju na tržištu i snabdevanje se obavlja na osnovu ugovora o snabdevanju, koji se zaključuju uglavnom na godinu dana. Za vreme trajanja ugovora cena je nepromenljiva, a u momentu ugovaranja cena zavisi od trenutnih prilika na tržištu. Kupac se može suočiti i sa nižim i sa višim cenama u odnosu na prethodni ugovor. Aktuelno povećanje cene utiče na cenu koju kupci sada ugovaraju za nabavku električne energije. Snabdevač garantuje nepromenjivost cena tokom trajanja ugovora, tako da, i pored promena na tržištu, veliki potrošači imaju sigurnost snabdevanja i stabilnu cenu u ugovorenom periodu. PKS se obraćaju privredni subjekti u vezi sa problemom enormnog povećanja cena energenata, pre svega električne energije, ali i gasa, što ozbiljno ugrožava likvidnost i rentabilnost poslovanja kompanija. Strane kompanije koje posluju u Srbiji imaju obavezu da objasne centralama iz kog razloga isporučilac električne energije povećava cenu struje i za preko 100% u odnosu na prethodni ugovor. U uslovima pandemije, kada je očuvanje privrede i radnih mesta primarni cilj, enormno povećanje cena enerenata može biti pogubno za poslovanje privrede. Kada se tome doda povećanje cena sirovina potrebnih za proizvodnju u realnom sektoru, održivost poslovanja privrede je ozbiljno dovedena u pitanje. Prema informacijama sa HUDEX, trend rasta cene električne energije se nastavlja, što negativno utiče na industrijske potrošače i sektor trgovine, koji najčešće u poslednjem kvartalu kalendarske godine obnavljaju ugovore za isporuku električne energije. Povećanje cena energenata neminovno vodi povećanju operativnih troškova poslovanja koji za posledicu imaju povećanje cene finalnih proizvoda, pa samim tim utiču ne samo na likvidnost realnog sektora, već i na potrošače, odnosno kupce finalnih proizvoda. Problem privrednim društvima predstavlja i činjenica da je jedan od snabdevača električnom energijom koji je snabdevao veći broj privrednih društava iz oblasti biljne proizvodnje i prehrambene industrije izgubio licencu za snabdevanje. Iz tog razloga privredna društva su u nepovoljnom položaju obzirom da moraju da pregovaraju sa drugim snabdevačem isporuku električne energije pod pritiskom i po znatno nepovoljnijim uslovima. Srbija kao otvorena privreda u zemljama „evrozone“ ima glavne spoljnotrgovinske partnere, i zavisna je od uvoza energenata, pa se efekti krize mogu preneti i na domaću privredu. U ovakvim situacijama potrebna je brza reakcija države i koordinacija u skladu sa mogućnostima ekonomske politike i potrebama privrede, u okviru aktuelne situacije na međunarodnom tržištu.

Zoran Dimitrijević, državni sekretar u Ministarstvu privrede, istakao je da Ministarstvo privrede prati aktuelna dešavanja kada su u pitanju cene energenata, električne energije i gasa. Poskupljenja je bilo i do sada, ali svako poskupljenje u privrednom sektoru izaziva određene turbulencije. Trenutna situacija je teža, jer se iz krize izazvane pandemijom Korona virusa, ulazi u energetsku krizu. Izrazio je uverenje da je kriza kratkotrajna i da će doći do stabilizacije tržišta. Ministarstvo privrede je kroz razne programe prethodnih godina, kao i 2021. godine, opredelilo određena sredstva za pomoć privredi, posebno sektoru malih i srednjih preduzeća. Privrednici su ukazali na problem povećanja cene energenata, naročito povećanja cene električne energije od leta do sad. Kriza nije lokalnog karaktera, već ima šire razmere i Ministarstvo privrede će preduzimati određene mere za očuvanje privrednog ambijenta. EPS je jedno od najvažnijih preduzeća u Srbiji za očuvanje privrednog rasta. Strateški je veoma važno da se održi energetski sistem uz sve postojeće teškoće.

Dejan Popović, predsednik Saveta AERS, izneo je da ni jedno od preduzeća za snabdevanje električnom energijom nije izgubilo licencu. U Srbiji ima 26 preduzeća registovanih za snabdevanje električnom energijom, od kojih je 11 aktivno. Jedno preduzeće nije ispunjavalo svoje ugovorne obaveze oko preuzimanja balansa i višestruko je prevazišlo garanciju koju su priložili. EMS je raskinuo ugovor, prebačeni su na razervno snabdevanje. Postupak za oduzimanje licence još nije pokrenut. Ukoliko vrate dugove, nastaviće sa snabdevanjem.

Dejan Stojanović, predsednik Udrženja „Toplane Srbije“ istakao je da, kada je reč o snabdevenosti energentima daljinskih sistema grejanja, potpisani su ugovori na nivou 50% do 90% po energentima. Ugovori su ohrabrujući za početak grejne sezone, koja je u većini gradova i opština počela. Obeshrabrujuće je da je rast cena prirodnog gasa 30%, a mazuta 50%. Cena uglja koji toplane nabavljaju za 12, 5 dinara u proseku po kg je identična kao što je bila, a cena ogrevnog drveta je 5,25 dinara po kg. Cena biomase je porasla 20% do 25%. Za berzansku cenu prirodnog gasa koristi se naftna formula. Predviđa se za četvrti kvartal da će cena sa sadašnjih 300,41 dolara za m3, porasti za još 12%, i biće blizu 340 dolara za m3, plus prosečne mrežarine, pristup transportu i distribuciji, koji iznose 9 dinara. Od 60 toplana, sedam je podnelo zahtev za korekciju cene, a pojedini su tražili da se cene spuste, jer njihova kalkulacija prema metodologiji za određivanje cena tako kaže.

Zoran Lakićević, državni sekretar u Ministarstvu rudarstva i energetike je dodao da je cena daljinskog grejanja bila formirana na osnovu cene gasa između 430 i 470 dolara, kada su formirane cene gasa.

Predsednik Odbora je istakao da je poremećaj na tržištu predstavlja globalni i reagionalni problem. Kada je reč o cenema elektične energije, za stanovništvo ne mora da se brine. Cena električne energije se neće menjati, a veći deo toplana u Srbijio neće menjati cene u toku 2021/22. godine. Zabrinutost izaziva rast troškova u industriji, posebno prehrambenoj.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

-da li postoji neki vid državne pomoći po kojoj je moguće pomoći privredi, kada je elektična energija u pitanju;

-da li u ministarstvima postoje stručnjaci ili radne grupe koji rade na tome da se predvidi šta će Srbiju čekati u naredna 3 ili 6 meseci;

- da li bi Ministarstvo privrede moglo da bude inicijator da se pokrene akcija povećanja energetske efikasnosti, slično akciji Ministarstva rudarstva i energetike da se poveća energetska efikasnost objekata i hala.

Istaknuto je da je sednica Odbora sazvana u pravom trenutku, i da se ukazuje na postojeće probleme sa kojima se građani susreću. U razgovaru sa građanima na terenu od letos je primeđeno dosta velikih promena, najčešće kod malih i srednjih preduzeća, za koje povećanje cena energenata od 30 ili 40% predstavlja veliki problem za poslovanje. Predloženo je da Ministarstvo privrede precizira vrste pomoći malim i srednjim preduzećima.

Izneto je je mišljenje da je veoma pohvalno što se sednica Odbora održava u trenutku kada je neophodno i što je u pravom trenutku pušten u rad gasovod Turski tok koji ide preko Bugarske. Srbija je postala gasno čvorište što je velika prednost za Srbiju, i omogućava redovno snabdevanje. Predloženo je da se za narednu sednicu Odbora napravi kratak izveštaj koji bi probližio građanima mere države, koja će pomoći privredi ne samo novcem, već je sposobna da i organizaciono reši probleme koji neće dovesti do većih turbulencija kada su cene u pitanju.

Konstatovano je da je ohrabrujuće što su obezbeđene i raspoložive rezerve energenata, jer se na taj način se garantuje sigurnost u snabdevanju energentima, što je bitna poruka sa sednice Odbora. Izneto je da je po prognozama koje su dobijene od JP EPS i od Agencije za energetiku da postoji trend rasta i potrebno je razmišljati koji su neophodni koraci da se pomogne privredi koja će biti najviše oštećena, naročito kada je u pitanju plasman proizvoda na domaćem tržištu.

Izneto je mišljenje da je privredno ekonomska situacija izuzetno teška i zbog pandemije izazvane Korana virusom i izneto da postoji nekoliko načina da se privreda održi, kao i da se održe privredne aktivnosti i da se zaštiti životni standard građana. Zemlje EU imaju svoje krizne fondove, imaju Evropsku banku, Centralnu banku koja štampa novac i deli, Srbija nema. Srbija sredstva za svoj razvoj treba da zaradi, privreda mora da zaradi. Jedan od primera zaštite su jednokratna i višekratna davanja stanovništvu i privredi, ali to su kratkoročna rešenja. Ozbiljnija rešenja su da se kroz javne radove održava nivo aktivnosti i realnog sektora koji ne zavisi od budžeta i nije direktan korisnik budžetskih sredstava.

Konstatovano je da je teška energetska kriza u svetu, koja će tek da nastupi. Važno je da se građanima saopšti da će nastupajuća grejna sezona imati određenu stabilnost. Istaknuto je da su pravovremeno donete ispravne odluke i da prvi put Srbija postaje tranzitna zemlja za distribuciju gasa za druge zemlje. Takođe su značajni i zakoni koji su doneti u Narodnoj skupštini, o energetici i o energetskoj efikasnosti. Važno je i što će građani moći putem subvencija koje budu dobijali od države da smanje potrošnju energije i da je racionalno je koriste.

Izneto je mišljenje da je neophodno da se Odbor i predstavnici nadležnih institucija i organa periodično sastaju u ovom sastavu i da se u kontinuitetu analiziraju promene na tržištu energetnata, kako bi se što preciznije i što brže reagovalo na globalne izazove koji su doveli do krize koja se neće tako brzo okončati.

U odgovoru na izneta mišljenja i postavljena pitanja, izneto je da nema nikakvih programa i akcija za podršku kada je pitanju kriza, za sada. U narednom periodu je moguće da se podrže privrednici da obezbede sopstvene izvore energije. Velike fabričke hale sa ogromnim krovovima, mogu da budu dobro mesto za solarne panele koji mogu biti dobro rešenje za smanjenje uticaja promena cena na tržištu. Kada je reč o komisijama i radnim telima u okviru Ministarsta privrede, još uvek formalno nisu konstituisana, ali su pokrenuti razgovori na tu temu. Intenziviraće se sastanci sa ciljem da se pruži podrška i pomoć i da se daju adekvatna rešenja.

Izneto je da je JP Elektroprivreda Srbije dostavilo izveštaj za četvrti kvartal i poziciju u snabdevanju prema privredi. Prema izveštaju, 40% privrede je ugovorilo nabavku električne energije za 2022. godinu preko EPS snabdevanja, dok 60% nije i tu je problem. EPS je tokom zimskog perioda poslednjih 20 godina uvek morala da kupuje električnu energiju na tržištu, nije imala dovoljno svojih proizvodnih kapaciteta i situacija se nije promenila. Dok se ne završi remont najvećeg elektroprivrednog bloka od 650 MW, EPS je prinuđen da uravnotežava svoj portfelj na dnevnom nivou, kupujući električnu energiju. Napravljen je Sporazum sa EP Republike Srpske kako bi nam izašli u susret po pitanju cena i isporuke električne energije. Time bi rešili problem na podnošljiv način sa stanovišta cena i plaćanja. EPS je prisutan na četiri berze. Srpska berza je polu likvidna i plitka. Kada je reč o ceni koštanja električne energije, treba uzeti u obzir da se električna energija prodaje na dva tržišta. Jedno je na garantovanom snabdevanju a drugo je prema industriji. Postoje dva aspekta, od kojih je jedan striktno pravni. Cena električne energije treba da omogući likvidnost EPS, kratkoročno na šest meseci do godinu dana, a pitanje cene se reflektuje i na period duži od 4 godine odnosno koliko će biti sredstava za investicije i uravnoteženje snabdevanja prema privredi, prerađivačkoj i građevinskoj industriji. Potrebno je da se ima uvid u ceo privredni sistem, kako bi se pronašlo izbalansirano rešenje.

U diskusiji su učestvovali: Veroljub Arsić, Ivana Popović, Dragomir Karić, Zoran Tomić, Vesna Stambolić, Snežana Petrović, Zoran Lakićević, Dejan Popović, Zoran Dimitrijević, Dejan Stojanović i Kristina Đurović.

**Druga tačka dnevnog reda -** KONSTATOVANjE ISTEKA MANDATA ČLANA SAVETA KOMISIJE ZA ZAŠTITU KONKURENCIJE

U okviru ove tačke dnevnog reda, predsednik Odbora je podsetio da, prema članu 23. stav 3. Zakona o zaštiti konkurencije („Službeni glasnik RS“, br. 51/09 i 95/13), predsednika Komisije za zaštitu konkurencije i članove Saveta Komisije bira i razrešava Narodna skupština na predlog nadležnog odbora za poslove trgovine. Članom 23. stav 7. Zakona regulisano je da se izbor organa Komisije vrši po javnom konkursu koji oglašava predsednik Narodne skupštine, najkasnije tri meseca pre isteka mandata predsednika Komisije i članova Saveta Komisije. (Organi Komisije su Savet Komisije i predsednik Komisije. Savet čine predsednik Komisije i četiri člana - član 22. Zakona.)

Odlukom Narodne skupštine Republike Srbije o izboru člana Saveta KZK od 27. decembra 2016. godine („Službeni glasnik RS“, broj 106/16) za člana Saveta je izabran Čedomir Radojčić, diplomirani pravnik, kome mandat ističe 27. decembra 2021. godine.

Prema odredbi člana 24. st. 2. i 3. Zakona o zaštiti konkurencije, nastupanje razloga za prestanak mandata konstatuje nadležni skupštinski odbor.

Odbor je jednoglasno konstatovao da mandat člana Saveta Komisije za zaštitu konkurencije Čedomira Radojčića ističe 27. decembra 2021. godine, istekom vremena na koje je izabran.

Ovim su se stekli uslovi za pokretanje postupka za izbor člana Saveta Komisije za zaštitu konkurencije, o čemu je predsednik Odbora obavestio predsednika Narodne skupštine i generalnog sekretara.

Sednica je zaključena u 10 časova i 25 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić